છેક બપોરના સુપ માટેની સાયરન વાગી ત્યારે તેઓ ટ્રકો લઈને ગેરેજમાં પાછા આવ્યા. ભૂતકાળમાં હેર ડિરેક્ટર ઘણી વાર કેદીઓની સાથે ભોજન લેતા હતા, એટલે મિકેનિકોએ વિચાર્યું, કે આજે પણ ઓસ્કર એવું જ કરશે, અને ટ્રક ભરીને આવેલા મોંઘા ભાવના સામાનની શી હાલત થઈ એ બાબતે તેઓ ત્યારે ઓસ્કરને જાણ કરી દેશે. અને ઓસ્કર ખરેખર એ દિવસે બર્નોથી ઘણો જલદી પાછો આવી ગયો, પરંતુ દરવાજાની અંદરના ભાગે એક હાથ ઊંચો કરીને ઊભેલા ગેસ્ટાપોના એક માણસે તેને ત્યાં જ રોકી લીધો અને તેને કારમાંથી તરત જ બહાર આવી જવા માટે હુકમ કર્યો.